b'\n_START_ARTICLE_\nBadija\n_START_PARAGRAPH_\nBadija je majhen oto\xc4\x8dek v Jadranskem morju. Pripada Hrva\xc5\xa1ki.\n_START_SECTION_\nGeografija\n_START_PARAGRAPH_\nBadija, na kateri stoji svetilnik, je najve\xc4\x8dji in najbolj znan otok v oto\xc4\x8dju vzhodnega dela Pelje\xc5\xa1kega kanala. Otok le\xc5\xbei ob severovzhodni obali Kor\xc4\x8dule,od katere ga lo\xc4\x8duje okoli 0,5 km \xc5\xa1irok kanal Je\xc5\xbeevica . Oto\xc4\x8dek je porasel z makijo in borovim gozdom in ima najvi\xc5\xa1ji vrh visok 74 mnm. Njegova povr\xc5\xa1ina meri 0,971 km\xc2\xb2. Dol\xc5\xbeina obalnega pasu je 4,16 km. Na Badiji je prijetno podnebje, srednja letna temperatura zna\xc5\xa1a 13,7\xc2\xbaC. Badija je znan \xc5\xa1portni center za podvodni ribolov. Pred nekdanjim samostanom stoji manj\xc5\xa1i, 20 meterski pomol z dobro zavarovanim sidri\xc5\xa1\xc4\x8dem, okoli katerega je tudi pla\xc5\xbea. Globina morja ob pomolu je do 1,8 m._NEWLINE_Iz pomorske karte je razvidno, da svetilnik, ki stoji na skrajni zahodni to\xc4\x8dki otoka oddaja svetlobni signal: Z Bl(2) 5s. Mazivni domet svetilnika je 4 milje.\n_START_SECTION_\nZgodovina\n_START_PARAGRAPH_\nIme Badija izhaja iz latin\xc5\xa1\xc4\x8dine (abbatia, kar pomeni opatija). Na oto\xc4\x8dku je nekdaj stala cerkevica sv. Petra. V starih listinah se oto\xc4\x8dek prvi\xc4\x8d omenja leta 1368 kot otok Scoleum sancti Petri. Leta 1392 so se na oto\xc4\x8dek naselili fran\xc4\x8di\xc5\xa1kani iz Bosne, katerim je mesto Kor\xc4\x8dula poklonila sprva samo zemlji\xc5\xa1\xc4\x8de, kasneje pa cel oto\xc4\x8dek za postavitev samostana. Dana\xc5\xa1nji samostan in cerkev sta bila dokon\xc4\x8dana okoli leta 1420.'